# Ježiš formuje spoločenstvo svojich učeníkov – 3

Mt 18,12-18

Čo myslíte? Keby mal niekto sto oviec a jedna z nich by zablúdila, nenechá tých deväťdesiatdeväť na vrchoch a nepôjde hľadať tú, čo zablúdila? A keď sa mu ju podarí nájsť, veru, hovorím vám: Bude mať z nej väčšiu radosť ako z tých deväťdesiatich deviatich, čo nezablúdili. Tak ani váš Otec, ktorý je na nebesiach, nechce, aby zahynul čo len jediný z týchto maličkých.

Keď sa tvoj brat prehreší proti tebe, choď a napomeň ho medzi štyrmi očami. Ak ťa počúvne, získal si svojho brata. Ak ťa nepočúvne, priber si ešte jedného alebo dvoch, aby bola každá výpoveď potvrdená ústami dvoch alebo troch svedkov. Keby ani ich nepočúvol, povedz to cirkvi. A keby ani cirkev nechcel poslúchnuť, nech ti je ako pohan a mýtnik. Veru, hovorím vám: Čo zviažete na zemi, bude zviazané v nebi, a čo rozviažete na zemi, bude rozviazané v nebi.

Ježišov príhovor ku kresťanskej komunite, pozostávajúcej z maličkých, pokračuje. V tomto úseku sa pokúša evanjelium previesť nás z pasívneho počúvania do rozmýšľania. *Čo myslíte? Čo sa vám zdá?* A evanjelium predkladá Ježišove slová, ktoré poznáme aj z Lukášovho evanjelia. Zatiaľ však, čo u Lukáša podobenstvo o stratenej ovci má optimistický a radostný charakter hľadania a nájdenia každého brata, ktorý sa stratil, v Matúšovom evanjeliu nachádzame viac drámy a napätia.

Prečo máme rozmýšľať nad týmto podobenstvom? Najskôr preto, že obsahuje v sebe niečo, čo len tak ľahko nevstupuje do našej logiky. Opustiť na horách 99 oviec, kvôli jednej? Je to rozumné? Hory sú nebezpečné a tieto ovce bez pastiera? Ježiš akoby provokoval myslenie svojich súčasníkov a teda aj naše. Všetko však rieši v závere svojho krátkeho podobenstva, v ktorom spomína Otca. On má tú lásku, ktorá prekonáva ľudskú logiku, on poslal Syna, aby hľadal, čo je stratené. Ako sme už povedali, toto podobenstvo má v sebe náznak smútku a obáv, ktoré sa naplno rozvinú v pokračovaní Ježišovej rozpravy. Ježiš vidí, že v jeho spoločenstve sa budú nachádzať ľudia, ktorých nebude také ľahké získať. Preto aj podobenstvo hovorí: *Keď sa mu ju podarí nájsť ...*

Tak čo myslíte, čo sa vám zdá? Prijmete takúto logiku ako má Otec a bude vám záležať na každom jednom bratovi, ste ochotní hľadať ho? A nenecháte sa znechutiť aj keď sa to vždy nepodarí?

Realita zblúdeného brata, sestry je náročná. Ježišove slová o postupe s bratom, ktorý sa prehreší, počítajú aj s tým najhorším trestom, ktorým je vylúčenie zo spoločenstva. Všetko naznačuje, že ten prehrešok brata je aj istý postoj, ktorým škodí všetkým. Ak sa niekto prehreší, ak má nebezpečné postoje, názory, ktoré ohrozujú vieru bratov, maličkých – je potrebné povedať pravdu. Je potrebné žiadať zmenu. Osobne, pred svedkami, pred celým spoločenstvom. A Ježiš spomína aj extrémnu situáciu: pohoršujúci brat musí opustiť komunitu, byť z nej vylúčený. To je smutná realita, s ktorou evanjelium počíta. Nezabúdame však, že aj po vylúčení je vždy možnosť návratu.

## Bratské napomenutie

Vieme veľmi dobre, že mnohí bratia a sestry potrebujú napomenutie, radu, usmernenie. Koľko je však ťažkostí, keď sa k nim priblížime a chceme im poradiť alebo ich napomenúť. Veľakrát si tiež môžeme povedať: Aké právo mám napomínať niekoho? Som azda zrelší, múdrejší, lepší ako on? Ježiš nás tiež upozornil na brvno v našom oku. Svet okolo nás si často osvojuje jednu veľmi nekresťanskú tézu: Ži a nechaj žiť! Je to produkt individualistickej kultúry, kde sa každý má starať sám o seba. Ak sa to jemu a páči a nikomu (evidentne) neškodí, nech si robí, čo chce. Tento slogan však utvára z ľudí nešťastné osamotené ostrovy ponechané samé na seba. Sv. Jakub tiež podčiarkuje, ako je dôležité a spásonosné zaujímať sa o brata a pomôcť mu vrátiť sa na dobrú cestu: Bratia moji, keby niekto z vás zblúdil od pravdy a iný ho obráti, nech vie, že ten, kto vráti hriešnika z jeho bludnej cesty, zachráni jeho dušu od smrti a zakryje množstvo hriechov. (Jak 5, 19-20)

Čo je dôležité pri napomínaní? Pápež František nám to hovorí tak jednoducho: *nesmieš mať záľubu v napomínaní. To nepochádza od Boha*. A tiež: *nemožno napomínať brata bez lásky. To ako keby ste chceli niekoho operovať bez anestézy, bez uspania. To mu nepomôžete, to ho skôr zabijete.* Na druhej strane, *povedať pravdu je potrebné, aj keď je to bolestné. Mnoho ľudí nerado počúva pravdu o sebe, no ak sa to povie s dobrotou a láskou, je šanca, že to príjmu ľahšie*. A napokon: *napomínať treba s pokorou, vo vedomí, že aj ty máš svoje hriechy a pády. Napomínanie bez lásky a pokory z teba urobí pokrytca.* To, čo platí o bratskom napomínaní platí o kresťanovi aj všeobecne: *Kresťan bez lásky, pravdy a pokory je nezrelý kresťan.*

To, čo nás má viesť k napomínaniu teda nie je vedomie, že ja mám pravdu, ani presvedčenie, že mám kvalitu, ktorú môžem iným ponúknuť. To jediné, čo nás má viesť, je vedomie, že toto je môj brat (sestra) a v tomto mojom vzťahu mu chcem dobre. Napomenutím, ako hovorí evanjelium, je aj veľká šanca získať si brata (sestru). Dobré napomenutie môže byť veľkým ubezpečením lásky, pre ktoré by sme mohli povedať podobne ako sv. Augustín: Blažená tá vina, ktorá nás potom tak zblížila.

Napomínanie je súčasť vzájomnej lásky, o ktorej hovorí aj sv. Pavol: Nebuďte nikomu nič dlžní, okrem toho, aby ste sa navzájom milovali: veď kto miluje blížneho, vyplnil zákon. (Rim 13,8) Bratia, keby aj niekoho pristihli pri nejakom poklesku, vy, ktorí ste duchovní, napravte ho v duchu miernosti; a daj si pozor, aby si aj ty neupadol do pokušenia. Neste si vzájomne bremená, a tak naplníte Kristov zákon. (Gal 6,1-2)

1. Záleží ti na tvojich bratoch a sestrách? Vieš ich vyhľadať, osloviť? Alebo sa zaoberáš len sebou samým?
2. Ako hodnotíš úprimnosť a pravdivosť v stredisku? Aká je tvoja odpoveď?
3. Modlíš sa za to, aby sme dosiahli odvahu v láske a pokore?
4. Urazil sa niekto na tvoje napomenutie?
5. Ako napomínaš v rodinných vzťahoch, pri výchove?
6. Aké nástroje sú dnes vhodné na bratské napomínanie?
7. Nezabúdam na to, že viac ako napomenutie je niekedy potrebné ocenenie, povzbudenie?

Pramene:

<https://www.veronafedele.it/Rubriche/Commento-al-Vangelo/La-correzione-fraterna-e-il-frutto-dell-amore>

František, *Homília,* 12. septembra 2014